Itkekää!
Oi, vaimot ja lapsoset, itkekää,
 te itkien nokkoset kitkekää!
 Vilunvaivanen elämänne,
 sydäntuskanne, kärsintänne
 ja kaihot ja raskaat huolet
 ja pistävät mieron nuolet –
 ne kaikki te vesiksi itkekää,
 niin jotta ne virtoja synnyttää,
 ja virrat täyttävät tulvanaan
 joka kaupungin ja kaiken maan,
 ja sortajat virtaan hukkuvat,
 ja virrassa sulavat kalseat
 sydänkalliot,
 jääkammiot
 ja yhtehen yhtyvät joukkiot.

 Niin paljo kun itkeä jaksatte,
 maan huuhtovi kyynelsuihku se,
 ja yltä sen vetten paisumuksen
 taas nousevi aurinko siunauksen,
 ja silloin kansa ja kaikki maa
 sen loistossa kirkasna kimaltaa!

Talvella –02.

Lauri Soini.

Lähde: Työmies 9.5.1902.

Lauri Soini
Runot
Työmies
1902